Dannebrog svajer i brisen mod den grå himmel og regnvejr. Der gøres honnør, mens tonerne af The Last Post spilles i trompeterne. Sidste år blev den traditionsrige kransenedlæggelse i anledning af befrielsesdagen aflyst på grund af corona. I år kunne traditionerne genoptages. Onsdag blev der så igen lagt kranse på de engelske flyvegrave på Vadum Kirkegård. -	Det er jo dejligt, at vi igen kan lægge kranse her. Først var der problemer med, at vi kun måtte være ti personer, da vi begyndte at tilrettelægge. Det var jo næsten umuligt. Da vi så fik at vide, at vi kunne være flere udendørs, så var det simpelthen bare så dejligt, siger Bitten Rand, der er formand for De Danske Forsvarsbrødre i Aalborg, Nørresundby og Omegn. Ingen kan huske, hvornår traditionen med kransenedlæggelsen begyndte. Spørger man de tilstedeværende på Vadum Kirkegård, er et gæt, at traditionen startede i slutningen af 40’erne og har været gentaget lige siden. Kun afbrudt af 2020. Står det til forsvarsbrødende fortsætter traditionen mange år endnu. -	Det er meget vigtigt at tænke på den frihed, vi har. Jeg tror også, at de unge mennesker, nu med corona i bagklogsskabens lys, kan sige, at de kan mærke, hvordan det er ikke at have friheden, siger Bitten Rand.

Opsummering:
Traditionen blev igen optaget, og arrangøren håber, at den fortsætter mange år endnu.